CELEX: 62011CN0150
Language: fi
Date: 2011-03-28 00:00:00
Title: Asia C-150/11: Kanne 28.3.2011 — Euroopan komissio v. Belgian kuningaskunta

28.5.2011   
            
            
               FI
            
            
               Euroopan unionin virallinen lehti
            
            
               C 160/13
            
         Kanne 28.3.2011 — Euroopan komissio v. Belgian kuningaskunta
   (Asia C-150/11)
   2011/C 160/16
   Oikeudenkäyntikieli: ranska
   
      Asianosaiset
   
   
      Kantaja: Euroopan komissio (asiamiehet: O. Beynet ja A. Marghelis)
   
      Vastaaja: Belgian kuningaskunta
   
      Vaatimukset
   
   
               —
            
            
               Unionin tuomioistuimen on todettava, että Belgian tasavalta ei ole noudattanut ajoneuvojen rekisteröintiasiakirjoista 29.4.1999 annetun neuvoston direktiivin 1999/37/EY (1) ja SEUT 34 artiklan mukaisia velvoitteitaan, koska se on vaatinut rekisteröintitodistuksen lisäksi tyyppihyväksyntätodistusta rekisteröintiä edeltävää katsastusta varten sellaisilta ajoneuvoilta, jotka on aiemmin rekisteröity toisessa jäsenvaltiossa, ja koska se on edellyttänyt, että toisessa jäsenvaltiossa aiemmin rekisteröidyt ajoneuvot on katsastettava ennen rekisteröintiä, ottamatta tässä yhteydessä huomioon toisessa jäsenvaltiossa suoritetun katsastuksen tuloksia,
            
         
               —
            
            
               Belgian kuningaskunta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komissio esittää kanteensa tueksi kaksi kanneperustetta, joiden mukaan SEUT 34 artiklaa ja direktiiviä 1999/37/EY rikotaan kansallisella lainsäädännöllä, jossa yhtäältä edellytetään tyyppihyväksyntätodistuksen esittämistä ennen toisessa jäsenvaltiossa aiemmin rekisteröidyn ajoneuvon rekisteröimistä ja jossa toisaalta kieltäydytään ottamasta huomioon aiemmin tässä toisessa jäsenvaltiossa suoritetun katsastuksen tuloksia.
   Ensimmäisessä kanneperusteessaan komissio moittii vastaajaa siitä, että se edellyttää yleisesti ja järjestelmällisesti katsastusta ennen toisessa jäsenvaltiossa aiemmin rekisteröityjen ajoneuvojen rekisteröimistä ottamatta huomioon mainitussa toisessa jäsenvaltiossa jo mahdollisesti suoritettua katsastusta. Tällaisella pakollisella katsastuksella voidaan saada eräät henkilöt luopumaan toisessa jäsenvaltiossa aiemmin rekisteröityjen käytettyjen ajoneuvojen tuomisesta Belgiaan, ja se muodostaa näin ollen SEUT 34 artiklassa kielletyn tavaroiden vapaan liikkuvuuden rajoituksen.
   Toisessa kanneperusteessaan komissio toteaa, että kansallisen lainsäädännön mukaan rekisteröintihakemusta ei voida hyväksyä ilman katsastustodistusta, jonka Belgian viranomaiset myöntävät vasta toisessa jäsenvaltiossa myönnetyn rekisteröintitodistuksen lisäksi esitettävän tyyppihyväksyntätodistuksen esittämisen jälkeen. Tällainen lainsäädäntö on ristiriidassa direktiivin 1999/37/EY 4 artiklan kanssa, ja sillä tehdään merkityksettömäksi periaate muiden jäsenvaltioiden myöntämien yhdenmukaistettujen rekisteröintitodistusten tunnustamisesta. Siitä huolimatta, että tätä toimenpidettä sovelletaan erotuksetta Belgiassa ja muussa jäsenvaltiossa rekisteröityihin ajoneuvoihin, kyseinen toimenpide vaikuttaa kuitenkin enemmän muista jäsenvaltioista peräisin oleviin käytettyihin ajoneuvoihin, koska useimmissa jäsenvaltioissa ajoneuvon mukana ei ole tyyppihyväksyntätodistusta.
   
      (1)  EYVL L 138, s. 57.